แรงขายหุ้นใหญ่กด SET ปิดร่วง 10 จุด จับตาตัวเลขเงินเฟ้อสหรัฐคืนนี้
SET ปิดร่วง 10 จุด รับแรงขายหุ้นใหญ่และยังไร้ปัจจัยใหม่หนุน แนะจับตาตัวเลขเงินเฟ้อสหรัฐคืนนี้ หากออกมาสูงอาจส่งผลต่อการปรับลด QE ของเฟด แนวโน้มวันพรุ่งนี้แกว่งตัวไซด์เวย์ กรอบแนวรับ 1,615 จุด แนวต้านที่ 1,635-1,640 จุด
14 ก.ย. 2564

นายวิจิตร อารยะพิศิษฐ นักกลยุทธ์การลงทุน บล.เมย์แบงก์กิมเอ็ง (ประเทศไทย) กล่าวว่า ตลาดหุ้นไทยวันนี้แกว่งตัวลงปิดลบไป 9.90 จุด ปัจจัยหลักมาจากแรงขายหุ้น DELTA กดดัน โดยทุกๆ 10 บาทจะมีผลกระทบดัชนี 1 จุด วันนี้ลงไป 70 บาทจึงส่งผลต่อดัชนีราว 7 จุด ช่วงสั้นตลาดไม่มีปัจจัยใหม่มาขับเคลื่อน โดยอยู่ในช่วงสร้างฐาน แม้ปัจจัยในประเทศตัวเลขติดเชื้อโควิด-19 ลดลง แต่ปัจจัยต่างประเทศที่สร้างความกังวล คือ การปรับลดวงเงิน QE
อย่างไรก็ดีวันนี้กลุ่มน้ำมันเข้ามาช่วยพยุงตลาด โดย PTTEP บวกขึ้นมาและมีวอลุ่มมาก
อีกทั้งคืนนี้สหรัฐจะประกาศตัวเลขเงินเฟ้อ หากรอบนี้ยังสูงขึ้นต่อเนื่องก็อาจส่งผลต่อการปรับลดวงเงิน QE ในการประชุมธนาคารกลางสหรัฐ (เฟด) วันที่ 21 – 22 ก.ย.นี้ นอกจากนี้ให้จับตาค่าเงินบาทที่มีแนวโน้มอ่อนค่าพอควร จากความกังวลการปรับลด QE ที่ทำให้เงินดอลลาร์สหรัฐแข็งค่า โดยวันนี้เงินบาทอ่อนค่าไปที่ 32.90 บาท/ดอลลาร์
สำหรับแนวโน้มวันพรุ่งนี้ คาดตลาดแกว่งตัวไซด์เวย์ ให้กรอบแนวรับที่ 1,615 จุดอาจลงมาทดสอบ ส่วนแนวต้าน 1,635 – 1,640 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
DELTA มูลค่าการซื้อขาย 4,357.49 ล้านบาท ปิดที่ 582.00 บาท ลดลง 70.00 บาท
PTT มูลค่าการซื้อขาย 2,918.23 ล้านบาท ปิดที่ 39.00 บาท เพิ่มขึ้น 0.75 บาท
INTUCH มูลค่าการซื้อขาย 2,354.12 ล้านบาท ปิดที่ 77.75 บาท ลดลง 4.75 บาท
KBANK มูลค่าการซื้อขาย 1,830.92 ล้านบาท ปิดที่ 122.50 บาท เพิ่มขึ้น 0.50 บาท
AOT มูลค่าการซื้อขาย 1,821.58 ล้านบาท ปิดที่ 62.25 บาท เพิ่มขึ้น 0.25 บาท
 
 